stanford-oval/wikipedia huggingface dataset:
גליום

גליום (Gallium) הוא יסוד כימי שסמלו הכימי Ga ומספרו האטומי 31. היישום העיקרי של הגליום הוא במוליכים למחצה מורכבים, ובמיוחד במוליך למחצה גליום ארסניד ובגליום ניטריד.
תכונות

גליום היא מתכת כסופה הניתכת בטמפרטורה של 29.9°C, והיא אחת מחמש המתכות היציבות שניתכות מתחת או סמוך לטמפרטורת החדר (25°C), המתכות האחרות הן כספית, צסיום, פרנציום ורובידיום. תכונה יוצאת דופן נוספת שלו היא לחץ האדים הנמוך שלה גם בטמפרטורות גבוהות (בניגוד לכספית, שבטמפרטורת החדר מתנדפת). בדומה למים, גליום מגדיל את נפחו כאשר הוא מתמצק ולא מקטין אותו כמו מרבית החומרים האחרים (צפיפות גליום מוצק נמוכה מזו של גליום נוזלי ב־3.1 אחוז), לכן רצוי לא לשמור אותו בכלי זכוכית. הגליום הוא מתכת דיאמגנטית.
גליום הוא אחד מהיסודות שאת קיומם ניבא מנדלייב על סמך הטבלה המחזורית שיצר, מנדלייב גם חזה את רוב תכונותיו. גליום יכול לגרום להחלדה של מתכת כשהוא מפעפע וחודר לסריג שלה.
בשיווי משקל בתנאים סטנדרטיים לגליום מבנה גבישי אורתורומבי (ראה איור) בפאזה המסומנת α. תא היחידה מכיל 8 אטומים, ולכל אטום שכן אחד קרוב ביותר בתא היחידה, הנמצא במרחק של 224 פיקומטר. ששת האטומים הנותרים בתא היחידה נמצאים במרחקים של 27, 30 ו-39 פיקומטר יותר מאשר השכן הקרוב הראשון, והם מחולקים לזוגות בעלי אותו המרחק. בנוסף לצורה זו לגליום מבנים גבישיים יציבים ומטא-סטביליים נוספים רבים, כדוגמת הפאזות המסומנות β,γ, δ ו-ε אשר יכולות להתקיים בלחצים אטמוספיריים.
שימושים > מוליכים למחצה

היישום העיקרי של גליום הוא כחלק ממוליכים למחצה מורכבים, ובמיוחד גליום ארסניד (GaAs), גליום ניטריד (GaN) וסגסוגות מהמשפחה שלהם (כגון AlxGa1-xAs, InxGa1-xAs ו-AlxGa1-xN). גליום מרכיב גם במוליכים למחצה מורכבים נוספים כגון גליום פוספיד (GaP) וגליום אנטימוניד (GaSb).
גליום ארסניד ותרכובותיו משמשים בעיקר למעגלים בתדרי מיקרוגל, מעגלי מיתוג מהיר, מעגלי תת-אדום והתקנים אלקטרואופטיים כגון לייזרים, LED, גלאים, ותאים סולריים ביעילות גבוהה. יישומים של גליום ניטריד הם נפוצים פחות והם כוללים נורות LED באורכי גל נמוכים (כחול וסביבתו) ולייזרי דיודה כחולים.
המוליך למחצה המורכב אינדיום גליום ארסניד (InGaAs) נחקר בשנים האחרונות במרץ עבור יישומים של טרנזיסטורי MOSFET, במיוחד בגלל ניידות אלקטרונים הגבוהה משמעותית מזו של סיליקון המאפשרת שיפור במהירות של התקנים ובביצועיהם. האתגר המשמעותי בחומרים אלה הוא פסיבציה חשמלית מתאימה של הממשק בין המוליך למחצה לבין המבודד, אשר יוצר מלכודות לנושאי מטען. אחד הכיוונים להתמודדות עם האתגר הוא שיקוע שכבות דקות של אלומינה בשיטת ALD אחרי ניקיון של פני השטח.
גליום משמש גם כמאלח (מסמם) במספר מוליכים למחצה. בגרמניום למשל, משמש הגליום כאקספטור רדוד (תורם חור להולכה) בגובה של כ-11 מיליאלקטרון-וולט מעל פס הערכיות.
שימושים > שימושים אחרים

למרות שמוליכים למחצה היוו 98% מצריכת הגליום בארצות הברית בשנת 2007, לגליום יש מספר יישומים משניים גם בתחומים אחרים
ניתן לייצר מגליום מראות מצוינות.
גליום משתלב בקלות עם מתכות אחרות ויוצר סגסוגות אוטקטיות עם נקודות היתוך נמוכות יחסית. מחקרים תומכים בשילוב גליום בסגסוגת אמלגם (שאיתה מבצעים סתימות ברפואת שיניים), הסגסוגת עדיין לא התקבלה.
תוספת של עד 2% גליום לחומרי הלחמה יכול לסייע לתכונותיהם.
סגסוגות של גליום ואלומיניום נבחנו עבור הפקת מימן.
הוצע שסגסוגת גליום ובדיל תהיה חומר קירור למעבדי מחשבים במקום מים.
למספר תרכובות גליום יש שימושים מגוונים בתעשיית התרופות. לדוגמה, קומפלקס אמין-פנול של גליום המכונה MR045 נמצא כיעיל לטיפול בטפילים הגורמים מלריה.
מדחום המכיל סגסוגת של גליום, אינדיום ובדיל (סגסוגת הקרויה בשם המסחרי גלינסטאן), מהווה תחליף בטוח יותר למדחום הכספית.
מלחים של האיזוטופ גליום-67 משמשים בתחום הרפואה הגרעינית ומסייעים בפרוצדורות דימות גרעיני.
גליום משמש כמרכיב בסגסוגות מוליכים למחצה ניסיוניים עבור תאים סולריים. הסגסוגות מכונות CIGS על שם היסודות נחושת, אינדיום, גליום וסלניום המרכיבים אותן. בגלל מחירו דורות מתקדמים יותר של סגסוגות אלו אינן מכילות גליום אלא אבץ ובדיל או חומרים אחרים (כדוגמה הסגסוגת המכונה CTZS).
היסטוריה

לפני גילוי הגליום רוב תכונותיו נחזו על ידי מנדלייב לפי מיקומו בטבלה המחזורית. הוא קרא ליסוד אקא-אלומיניום.
ב־1875 לקוק דה בואבודרן (Lecoq de Boisbaudran) זיהה את הגליום כאשר בדק את הספקטרום של דגימת אבץ מהפירנאים. מאוחר יותר באותה שנה הוא הפיק גליום מתכתי בעזרת אלקטרוליזה של Ga(OH)3 בתמיסת אשלגן הידרוקסידי (KOH).
לקוק דה בואבודרן נתן ליסוד את שמו. מקור השם הוא במילה הלטינית גאליה, האזור בו חיו הגאלים, שחופף לצרפת, בלגיה ואזורים נוספים במערב אירופה. היו שטענו שהוא קרא ליסוד על שם עצמו: Le coq פירושו בצרפתית תרנגול, ובלטינית תרנגול זה gallus.
צורה בטבע

גליום טהור לא קיים בטבע. גליום לא נמצא בריכוזים גבוהים במחצבים אלא ממוצה מחומרים שבהם נמצא בכמויות קטנות כמו בוקסיט, פחם, גרמניט ועוד. השירות הגאולוגי של ארצות הברית (UGGS) העריך שגליום נמצא בריכוז 50 חלקים למיליון (ppm) לפי משקל בבוקסיט או מחצבי אבץ.
סוגים מסוימים של פחם מכילים גליום בכמויות קטנות. לאחר שריפת הפחם האפר מכיל גליום בריכוז של פחות מ-1%.
רעילות

ליסוד גליום עצמו אין רעילות ידועה, אבל תרכבותיו יכולות להיות רעילות; למשל חשיפה אקוטית לגליום טריכלוריד (אנ') יכולה לגרום לגירוי של הגרון, קשיי נשימה וכאבים בחזה, וחשיפה לאדים של התרכובת יכולה לגרום למצבים קשים עד כדי שיתוק,. תרכובות אחרות, כמו גליום ארסניד רעילות אף הן, וזאת בעיקר בגלל הסכנות הנובעות מהארסן שהוא מכיל.
הערות שוליים

↑  M. Bernascino (1995). "Ab initio calculations of structural and electronic properties of gallium solid-state phases". Phys. Rev. B. 52: 9988. doi:10.1103/PhysRevB.52.9988.
1 2  מקור מקיף לנתונים על מוליכים למחצה
↑  למשל: פרימו לוי, מקצועות של אחרים, ספרי סימן קריאה / הוצאת הקיבוץ המאוחד, 2021, עמ' 241
↑  Chemical properties of gallium - Health effects of gallium - Environmental effects of gallium, https://www.lenntech.com/periodic/elements/ga.htm
↑  C.S. Ivanoff, A.E. Ivanoff, T.L. Hottel, Gallium poisoning: A rare case report, Food and Chemical Toxicology 50, 2012, עמ' 212-215
| --- | --- |
בקרת זהויות :  NLI: 987007558076805171  BNE: XX536285  BnF: cb11955437j (data)  GND: 4155859-5  LCCN: sh85052848  LNB: 000302873  NDL: 00562254  NKC: ph301361 
סכמה של מבנה גבישי אורתורומבי
גליום ברמת טוהר גבוהה של 99.9999% (6N) המשמש לייצור מוליכים למחצה. על מנת לשמור על ניקיונו הוא נשמר בריק במבחנת זכוכית.
נורות LED כחולות המבוססות על מוליכים למחצה המכילים גליום
פרוסה בקוטר 2 אינץ' של גליום ארסנייד חד-גבישי
צלילת אשפות

קבוצת צעירים שוודית שעוסקת ב"צלילת אשפות"
אדם מבצע "צלילת אשפה" במכולת אשפה הממוקמת בחלק האחורי של בניין משרדים במרכז לונדון
צלילת אשפות (באנגלית: Dumpster diving) היא פרקטיקה אשר כרוכה בחיפוש אחר פריטים בהם עדיין ניתן להשתמש אשר הושלכו למכולות אשפה ציבוריות הממוקמות מחוץ למבנים של חברות קמעונאות, מפעלי תעשייה, אתרי בנייה ושכונות מגורים. אנשים שעוסקים בצלילת אשפות לעיתים רבות הם עושים זאת מצורך כלכלי ובמקרים אחרים הם עוסקים בכך בשל אמונות אידאולוגיות.
בדרך כלל אנשים שעוסקים בצלילת אשפות מחפשים מגוון רחב של פריטים באשפה כולל רהיטים, מוצרי אלקטרוניקה, ביגוד, מוצרי בית, מזון, ועוד. רבים מהפריטים שהם מוצאים הם במצב מצוין, בעוד שבחלק אחר מהפריטים ניתן להשתמש לאחר תיקון, ופריטים אחרים אותם הם מוצאים נלקחים למיחזור. באופן כללי נוהג זה מסייע להפחית את כמות הפסולת שנשלחת למזבלות, אשר היא בעיה הולכת וגוברת בחברות המתועשות ברחבי העולם.
מניעים

אנשים שעוסקים בצלילת אשפות עושים זאת לרוב מהסיבות הבאות:
צורך כלכלי - אנשים רבים שעוסקים בצלילת אשפות עושים זאת כתוצאה מחסור ועוני במטרה למצוא סחורות חיוניות אותם הם לא מסוגלים לרכוש בחנות.
אקטיביזם סביבתי - חלק מהאנשים שעוסקים בכך חותרים לצמצם ככל הניתן את כמות הפסולת אותה הם מפיקים ועל מנת לקדם שיטות צריכה בת קיימא.
אמונות אידאולוגיות - חלק מהאנשים שעוסקים בכך משתייכים לתנועות כמו פריגניזם אשר דוגלת בצריכה אתית ובהפחתת התלות במערכות כלכליות קונבנציונליות.
הזדמנויות יזמיות - חלק מהאנשים שעוסקים בכך עושים זאת על מנת להרוויח כסף, לרוב ממכירת מתכות, מוצרי אלקטרוניקה משומשים או רהיטים משומשים שהם מצאו באשפה.
חוקיות

החוקיות של צלילת אשפות משתנה מאוד בין מדינות ותחומי שיפוט. באזורים מסוימים בעולם צלילת אשפות היא חוקית כל עוד מכולות האשפה ממוקמות בשטחים ציבוריים ואינן מסומנות באופן מפורש כמכליות אשפה פרטיות. עם זאת, באזורים אחרים בעולם צלילת אשפות עלולה להיחשב להסגת גבול, לגניבה ו/או למעשה אשר מסכן את בריאות הציבור. בתי עסק רבים נוהגים שלא לאפשר לציבור לבצע צלילות אשפות במכולות האשפה שלהם משום שהם אינם מעוניינים לשאת באחריות על כך, ובשל סוגיות הקשורות להיגיינה. בשל כך בתי עסק רבים בוחרים לעיתים רבות להתקין מנעולים על מכולות האשפה שלהם או להציב אותן במיקומים שאינם נגישים לציבור.
סכנות

צלילת אשפה עלולה במקרים מסוימים להיות מסוכנת עקב חשיפה אפשרית לחומרים ביולוגים מסוכנים(אנ'), שברי זכוכיות, ותנאים לא סניטריים שעלולים להתקיים במכולות האשפה.
פריטים נפוצים

הפריטים הנפוצים ביותר אותם מחפשים לרוב אנשים שעוסקים בצלילת אשפות:
אוכל - במדינות מתפתחות רבות פרטי מזון מושלכים לאשפה רק לעיתים נדירות אלא אם כן מדובר במזון רקוב. לעומת זאת, בארצות הברית לדוגמה ההערכה המקובלת היא שבסביבות 40% עד 50% מכל פרטי המזון שמיובאים ושנוצרים בארצות הברית מגיעים בסופו של דבר למזבלות. בשל כך במקרים רבים ניתן למצוא במיקומים שונים כמויות גדולות יחסית של פרטי מזון שנזרקו לאשפה אך עדיין ראויים לאכילה. במקרים רבים סופרמרקטים, מאפיות ומסעדות נפטרים מפרטי מזון אשר עדיין אכילים עקב עודף מלאי, משום שתאריך התפוגה קרוב יחסית, או בשל פגמים קוסמטיים במוצרי המזון.
ספרים - חנויות ספרים רבות נוהגות להיפטר באופן תדיר ממלאי הספרים אותו הם לא הצליחו למכור, כולל במקרים רבים ספרים חדשים יחסית וספרים עם פגמים קטנים.
סחורה פגומה - משרדים, מפעלים, חנויות כלבו ומפעלים רבים נוהגים להיפטר באופן תדיר מפריטים לא מתכלים עם פגמים קטנים בלבד, או מפריטים לא מתכלים שהוחלפו במלאי חדש יותר. לעיתים רבות מדובר בפריטים אותם ניתן לתקן.
פריטים שהוחזרו - לעיתים רבות היצרנים נוטים להעדיף לזרוק לאשפה מוצרים שהלקוחות החזירו לחנות מסיבה זו או אחרת ואשר סווגו על ידי צוות החנות כ"פגומים" מכיוון שהתיקון של אותם הפריטים אינו משתלם עבורם. לעיתים רבות מדובר בפריטים אותם ניתן לתקן או במכשירים אשר יכולים לשמש כמקור לחלקי חילוף.
ציוד לבית הספר - בסוף כל שנת לימודים נזרק לאשפה ציוד רב אשר עודנו שימושי כמו עפרונות, עטים, מחברות וציוד אמנות.
פסולת אלקטרונית - מוצרי אלקטרוניקה ביתית נזרקים לעיתים רבות לאשפה בשל הירידה המהירה יחסית בשווי שלהם כתוצאה מתהליכי בלאי, התיישנותם, או בשל עלויות התיקון שלהם. בנוסף, בתי עסק רבים בוחרים לזרוק לאשפה ממחשבים שהתיישנו אך עדיין פונקציונליים משום שהם מתקשים למכור ו/או לתרום אותם.
ביגוד - חנויות רבות בוחרות לזרוק לאשפה בגדים רבים עקב מגמות אופנה משתנות או פגמים קלים בבגדים.
מתכות - לעיתים רבות מכולות אשפה עשויות להכיל מתכות וחומרים אותם ניתן להביא למרכזי מחזור למטרות רווח. המתכות הנפוצות ביותר שמביאים למרכזי מחזור הן פלדה ואלומיניום.
עץ - חלק מהאנשים שעוסקים בצלילת אשפות מחפשים פריטים שעשויים מעץ אשר משמשים אותם לרוב לצורך חימום הבית, במיוחד במהלך חודשי החורף.
פחיות ובקבוקים ריקים - במדינות רבות בהם ניתן לקבל כסף מזומן על הבאת בקבוקים ופחיות ריקות לחנויות, אותם הפריטים הופכים פופולריים במיוחד עבור אנשים שעוסקים בצלילת אשפות.
ראו גם

הצלת מזון
הערות שוליים

↑  "The Do's and Don'ts of Dumpster Diving". Wilderness Survival Techniques. אורכב מ-המקור ב-28 באוגוסט 2012. נבדק ב-9 במרץ 2012. {{cite web}}:  (עזרה)
↑  Randall Sullivan (3 בפברואר 2015). "The Pro Dumpster Diver Who's Making Thousands Off America's Biggest Retailers". Wired. נבדק ב-31 במרץ 2015. his claim that he can make a quarter-million dollars a year from trash {{cite journal}}:  (עזרה)
↑  Gee, Alastair (28 בדצמבר 2017). "Death in an Amazon dumpster". The Guardian. נבדק ב-28 בינואר 2018 – via www.TheGuardian.com. {{cite news}}:  (עזרה)
↑  Harrison, Jeff (18 בנובמבר 2004). "U.S. Wastes Half of Food Produced". אורכב מהמקור ב-5 ביוני 2011. נבדק ב-2010-03-07. {{cite web}}:  (עזרה)תחזוקה - ציטוט: unfit URL (link)
↑  "Like-new school supplies found in Dumpster [letter]". Baltimore Sun. 2015-07-08. נבדק ב-2023-07-24.
↑  Ha, Tanya (6 בנובמבר 2003). "E-waste". Australian Broadcasting Corporation. נבדק ב-2007-06-11. {{cite journal}}:  (עזרה); Cite journal requires |journal= (עזרה)
↑  "What metals can be recycled?". University Of Cambridge. נבדק ב-3 באפריל 2015. {{cite web}}:  (עזרה)
↑  Markson, David (באוקטובר 1981). "Become an Urban Lumberjack". Mother Earth News. אורכב מ-המקור ב-4 במרץ 2016. נבדק ב-5 בינואר 2016. {{cite web}}:  (עזרה)
| --- | --- |
בקרת זהויות :  NLI: 987007570582405171  GND: 7854698-9  LCCN: sh2011004113 
מזון אכיל שהושג במהלך "צלילת אשפה" בעיר לינשופינג אשר בשוודיה
ספרים רבים שלא נמכרו אותם חנות הספרים זרקה למכולת אשפה
הסנאט של קרוליינה הדרומית

חותם הסנאט של קרוליינה הדרומית
הסנאט של קרוליינה הדרומית (באנגלית: South Carolina Senate) הוא הבית העליון של האספה הכללית של קרוליינה הדרומית (הבית התחתון הוא בית הנבחרים של קרוליינה הדרומית) המורכב מ-46 סנאטורים, סנאטור לכל אחד ממחוזות קרוליינה הדרומית, הנבחרים לכהונה בת 4 שנים. הבחירות לסנאט נעשות במקביל לבחירות לנשיאות ארצות הברית.
מאז שנת 2000, המפלגה הרפובליקנית מחזיקה ברוב הכיסאות בסנאט, זאת לאחר יותר ממאה שנות רוב דמוקרטי (1878-1996). כיום (2021) יש רוב רפובליקני בן 30 חברים, בעוד לסיעה הדמוקרטית ישנם 16 נציגים בסנאט.
בפיגוע הירי בצ'ארלסטון בשנת 2015 נורה אחד מהסנטורים הדמוקרטים.
דוב שחור פורמוסני

| דוב שחור פורמוסני   Formosan black bear |
| --- | --- |
 דוב שחור פורמוסני. מתאפיין בין השאר באזור של פרווה בהירה בצורת וי-V או סהר/חצי ירח לרוחב חזהו
מצב שימור
 פגיע  
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: טורפים
תת־סדרה:: דמויי כלב
משפחה:: דוביים
סוג:: דוב
מין:: דוב שחור אסייתי
תת־מין:: דוב שחור פורמוסני
שם מדעי
 Ursus thibetanus formosanus ‏סווינהו, 1864
תחום תפוצה


הדוב השחור הפורמוסני (באנגלית: Formosan black bear; בסינית מסורתית: 臺灣 黑熊 ; שם מדעי: Ursus thibetanus formosanus), הידוע גם בשם הדוב לבן הצווארון וגם דוב הירח, הוא תת-מין של הדוב השחור האסייתי. תת-מין זה תואר לראשונה על ידי רוברט סווינהו (אנ') בשנת 1864. דובים שחורים פורמוסניים הם אנדמיים בטאיוואן. בשנת 2001 הם נבחרו לחיות הבר המייצגות ביותר של טאיוואן בקמפיין הצבעה ארצי בן חצי שנה. הדוב השחור הפורמוסני הוא גם בעלי החיים היבשתי האנדמי הגדול ביותר ממשפחת הדוביים.
בגלל הניצול הקשה והפגיעה בבתי הגידול של הדובים בעשורים האחרונים, אוכלוסיות של דובים שחורים פורמוסניים בבר הולכות ומתמעטות. בשנת 1989 זן דב זה נרשם כחיה ב"סכנת הכחדה" על פי חוק שימור חיות הבר בטייוואן (סינית מסורתית : 野生 動物 保育 法). תפוצתם הגאוגרפית מוגבלת לאזורים מרוחקים ופראיים בגובהים שבין 1,000-3,500 מטרים.
מאפיינים פיזיים

הדוב השחור הפורמוסני זו חיה מסיבית וחזקה, בעלת ראש עגול, צוואר קצר, עיניים קטנות וחוטם ארוך. ראשו מחודד, אורכו 26–35 סנטימטרים והיקפו 40–60 סנטימטרים. אורך אוזניו 8–12 סנטימטרים. החוטם שלו דומה לחוטם של כלב, ומכאן שכינויו גם "דוב כלב". זנבו לא בולט וקצר. לרוב אורך הזנב פחות מ־10 סנטימטרים. גופו מכוסה היטב בשיער סמיך, מבריק ושחור. סביב הצוואר אורך השיער יכול להגיע מעל עשרה סנטימטרים. קצה סנטרו לבן. על החזה יש סימן צהבהב או לבן מובהק המעוצב בדמות האות האנגלית "V" או חצי סהר. זה הקנה לדוב את הכינוי הנוסף "דוב ירח". משקלו נע בין 60 ק"ג ל־200 ק"ג.
תזונה

הדובים ניזונים בעיקר מעלים, ניצנים, פירות, שורשים, אם כי הם אוכלים גם חרקים, חיות קטנות ונבלות. הדיאטות של הדובים בשבי, המפוקחות בפארק הלאומי יושאן (אנ') כוללות צמחייה עסיסית באביב, פירות רכים עשירים בפחמימות בקיץ ופירות בעלי אחוז שומן גבוה (כגון, בלוטים ואגוזי מלך) בסתיו / בחורף.
תפוצה

בעבר הדוב השחור הפורמוסני היה נפוץ ברחבי טאיוואן (שנקרא פורמוסה לפני הכיבוש היפני של האי ומכאן שמו). עם התפשטות התיישבות בני האדם והתיעוש באי, אזור התפוצה של הדוב הוגבל בעיקר לרכסי ההרים. ניתן למצוא אותו לאורך רכסי ההרים שואשאן (אנ') המרכזיים והמושלגים. האוכלוסייה הגדולה ביותר של הדובים נראתה בהר ללה שבשמורת צ'טיאנשאן, באזור המושלג על ההר שבפארק הלאומי שיי-פא (אנ'), ובפארק הלאומי טרוקו (אנ') בדרום וגם בשמורת טאוושאן שבפארק הלאומי יושאן (אנ')
בית הגידול והתנהגות

הדוב השחור הפורמוסני חי ביערות ההרריים בשני שלישים המזרחיים של טאיוואן בגובה של 1,000–3,000 מטרים. בחורף, במקום להיות בתרדמת חורף כמו הדוב שחור אסייתי באזורים הממוזגים, הם עוברים לרכסים נמוכים יותר כדי למצוא אוכל. הם פעילים במשך 54–57 אחוזים משעות האור, ופעילים יותר במהלך הקיץ (60% אחוזים משעות האור) ובמהלך הסתיו / חורף הם פעילים רק 60% אחוזים מאשר באביב (47%). הם פעילים בעיקר במהלך היום באביב ובקיץ; ויותר ויותר פעילים בלילה בסתיו / בחורף כאשר ישנם בלוטים בשפע על העצים. הם חיים כפרטים בודדים ובדרך כלל מסתובבים ופעלתנים. למעט בעונת ההזדווגות או כשהם מטפלים בגורים. דובי פורמוסה הם גם הדובים היחידים על פני כדור הארץ שבונים לעצמם קינים זמניים.
אף על פי שהם נראים מגושמים ואיטיים, הדובים השחורים הפורמוסנים יכולים לגבור בקלות על בני אדם ולהגיע בריצה למהירות של 30–40 קילומטרים בשעה. הם מיומנים גם בשחייה ובטיפוס. הדובים, כמין בסכנת הכחדה, רגילים להימנע מבני אדם, ונצפים לעיתים נדירות בטבע. ברוב המפגשים עם בני אדם, הדוב נסוג ובורח. הדובים יכולים להיות תוקפניים, הם ממעטים לתקוף בני אדם ללא פרובוקציה.
כבעלי חיים בודדים, הדובים השחורים הפורמוסניים אינם שוהים בטריטוריות קבועות, למעט נקבות בתקופת הרבייה שלהן. תקופת החיזור של הדוב קצרה מאוד. זכר עוקב אחר נקבה כמה ימים. לאחר ההזדווגות הם חוזרים לחייהם הבודדים. נקבות מגיעות לבגרות מינית בגיל 3–4 שנים וזכרים מגיעים לבגרות מינית בגיל 4–5, בדרך כלל שנה מאוחר יותר מנקבות. ההזדווגות היא בדרך כלל מחודש יוני עד חודש אוגוסט וההריון נמשך בין 6–7 חודשים. לפיכך, נקבות בבר ממליטות בדרך כלל בין החודשים דצמבר לפברואר שלאחר מכן.
בכל המלטה נולדים 1–3 גורים. הגורים מטופלים על ידי האם במשך כחצי שנה. כאשר הם חזקים מספיק כדי לעזוב את המאורה, גורי הדובים יישארו עם האם במשך כשנתיים, עד שהאם תיכנס למחזור הבא של ייחום ותבריח את הגורים. מחזור הרבייה של הדובים השחורים הפורמוסניים נמשך כשנתיים מיום ההמלטה ועד שהאם מתייחמת ומגרשת את הגורים.
גלריית צילומים

קן קרקע בצורת קערה שמכין הדוב השחור הפורמוסני
אם דוב מניקה את גוריה
גור בן 44 יום
גור דובים מטפס על עץ
צייד הדובים במסורת הטאיוואנית

הדובים השחורים הפורמוסניים (台灣 黑熊) והנמר ערפילי טאיוואני (台灣 雲 豹) - הם שניים מהטורפים היבשתיים הגדולים ביותר באי טאיוואן. הם נהגו להסתובב בין רכסי ההרים של טאיוואן. עם זאת, בעוד שהנמר נכחד, הדוב, אף על פי שהיה בסכנת הכחדה, שרד. על פי מחקר של המכון לשימור חיות הבר, של האוניברסיטה הלאומית למדע וטכנולוגיה בפינגטונג, ייתכן שזה נובע מהמיתוסים והטאבו המסורתי של האבוריג'ינים הטאיוואניים.
אנשי בונון (אנ') מטאיוואן ההיסטורית מכנים את הדובים השחורים אגומן או דומן שפירושו השטן. אם מלכודת של צייד מבני בונון לוכדת בטעות דוב, עליו לבנות בקתה בהרים ולשרוף שם את גופת הדוב. הצייד צריך גם להישאר בבקתה לבדו הרחק מהכפר עד לסיום קציר הדוחן. בני רוקאי (אנ') ובני פאיוואן (אנ') רשאים לצוד דובים על פי המסורת שלהם. אבל הציידים צריכים לשלם את המחיר ולשאת את הקללה העתיקה בתמורה. אנשי רוקאי מאמינים כי ציד דובים עלול לגרום למחלות. כמו כן, לא כל אחד רשאי לאכול בשר דובים, ובמיוחד על ילדים נאסר בהחלט לעשות זאת. באגדת אנשי טארוקו (אנ'), הדובים השחורים הפורמוסאניים הם "מלכי היער" המכובדים, שסימניהם הלבנים על החזה שלהם מייצגים את הירח. אנשי טארוקו מאמינים כי הריגת דובים שחורים גורמת לאסון משפחתי. באופן כללי, בקרב שבטי הציידים הללו, מכבדים את ציידי החזירים כגיבורים, בעוד שאלה שצדים דובים נחשבים למפסידים.
מינים בסכנת הכחדה

בין השנים 1998–2000, בפארק הלאומי יושאן (אנ') נלכדו חמישה עשר דובים שחורים פורמוסנים. החוקרים חברו לצאוורם קולארי רדיו משדרים על מנת לעקוב אחר אזורי תפוצתם והרגליהם. תצפיות הדובים נדירות מאוד ואף אחד לא יודע בדיוק כמה דובים עדיין קיימים. הדוב השחור הפורמוסני מוגן בחוק מאז 1989 אך ציד בלתי חוקי נמשך. הציד הזה ממשיך לאיים על אוכלוסיות הדובים השחורים של טאיוואן. לדוגמה, בשמונה מתוך חמישה עשר הדובים שנלכדו בסקר לעיל היו חסרות בהונות או כפות רגליים, שנגרמו על ידי מלכודות לא חוקיות.
מאז 1989 הדובים השחורים הפורמוסניים הרשומים כחיות בסכנת הכחדה ומוגנים על ידי חוק שימור מורשת התרבות בטאיוואן (סינית מסורתית : 文化 資產 保存 法). בינלאומית, כל המינים של הדוב השחור האסייתי מופיעים בנספח I של אמנת וושינגטון (חיות מוגנות) CITES האוסרת על כל סחר בינלאומי בבעלי חיים מסוג זה. המינים רשומים גם ברשימה האדומה של האיחוד הבינלאומי לשימור טבע ומשאבים טבעיים (IUCN) כפגיעים.
צייד מבני בונון אמר פעם, "אם לא היו דובים בהרים, היער היה נראה ריק והייתי מרגיש בודד." מיי-הסיו הוואנג מהמכון לשימור חיות הבר, בקמפיין לשימור הדובים השחורים הפורמוסניים, אמר גם: "איננו רוצים לאבד את הנשמה הזו של הרי טאיוואן. איננו מאחלים לצאצאינו לראותם רק בגן החיות או בספרי ההיסטוריה."
יש עדיין תקווה לדוב השחור הפורמוסני. בשנת 2009 תיעד לין יואן-יואן (חבר בקבוצת שימור הדובים השחורים של הפארק הלאומי יושאן) צילומים המציגים דובה מנסה לעזור לשני גוריה לחצות מהר את השביל ההיסטורי של בטונגגוואן (ong 通 關 古道) בחלק המזרחי של טאפן (塔芬).
ראו גם

טאיוואן (אי)
דוב שחור אסייתי
הערות שוליים

↑  Swinhoe, R. (1864). "Extracts from letters from, addressed to Dr. J. E. Gray" 
 https://www.biodiversitylibrary.org/page/28500705#page/464/mode/1up
↑  Swinhoe, R. (1864). "Extracts from letters from, addressed to Dr. J. E. Gray". Proceedings of the Zoological Society of London. 32: 380. doi:10.1111/j.1469-7998.1864.tb00409.x.
↑  Gabe Buckley, Moon Bear, Biology Dictionary, ‏2020-06-10 (באנגלית אמריקאית)
1 2  "Formosan black bear – Bear Conservation" (באנגלית בריטית). נבדק ב-2020-11-29.
1 2  The Status and Management of Asiatic Black Bears in Taiwan

http://www.japanbear.org/uab/pdf/chapter15.pdf
1 2 3 4  Interesting Facts About Formosan Black Bears » Learn More, Bear Expert, ‏2020-06-03 (באנגלית אמריקאית)
↑  Mei-hsiu Hwang & Ying Wang, The Status and Management of Asiatic Black Bears
in Taiwan, Taiwan, עמ' 107-110
↑  Yushan National Park
הסימן הלבן בצורת סהר על חזה של דוב
דוב שחור פורמוסני
בלוטים
דוב שאוכל פירות
קמע של הדוב השחור פורמוסאן @ הפארק הלאומי יאנגמינגשאן בטאיפיי, טייוואן
קמע של אוניברסיטת קיץ 2017 שהתקיימה בטאיפיי, טייוואן .
ליאת קפלן

| --- | --- |

ליאת קפלן, 1997
 לידה:  29 ביוני 1956 (בת 68) אייל, ישראל
 מדינה:  ישראל ישראל
 שפות היצירה:  עברית 
 תחום כתיבה:  שירה
 
ליאת קפלן (נולדה ב-29 ביוני 1956) היא משוררת ועורכת ישראלית.
ביוגרפיה

קפלן נולדה בקיבוץ אייל, גדלה בתל אביב ולמדה בגימנסיה הרצליה ובאוניברסיטה העברית בירושלים. בשנים 1993 עד 1995 למדה לתואר שני בספרות עברית באוניברסיטת בן-גוריון וסיימה בהצטיינות יתרה.
קפלן פרסמה שישה ספרי שירה, מהם אחד בשילוב תצלומים של תמיר להב רדלמסר ואחד ששולב ברישומים של תמרה ריקמן. על יצירתה זכתה במספר פרסים ספרותיים, בהם פרס קוגל מטעם עיריית חולון בדצמבר 2004. שיריה תורגמו למספר שפות, בהן אנגלית, גרמנית, ספרדית ומקדונית. לימדה ספרות בתיכון ליד האוניברסיטה בירושלים ובניו סקול ב ניו יורק. לימדה כתיבה יוצרת במסגרות רבות, בהן בית הספר לשירה של הליקון ומתא"ן (מפעל תרבות ואמנות לנוער) שם ייסדה את מסלול הכתיבה היוצרת וניהלה אותו במשך שנים, ובאוניברסיטה העברית בירושלים.
לקפלן ולבן זוגה לשעבר, הד"ר עמיר סולד, שלושה ילדים משותפים.
ב-2025 הוענק לה פרס שר התרבות בתחום היצירה הספרותית העברית לעריכה לשנת 2024.
סדרת "כבר" לשירה

מאז שנת 2005 עורכת קפלן את סדרת "כבר" לשירה, תחילה פורסמו ספרי הסדרה בהוצאת כרמל, ומאז שנת 2011 בהוצאת מוסד ביאליק. בין היתר ראו אור בסדרה ספריהם של המשוררים ישראל אלירז, בנימין שבילי, נורית זרחי, תהל פרוש, נתן וסרמן, אלכס בן-ארי, עמיחי חסון, עמרי שרת, שרון אס, יקיר בן-משה וטוביה ריבנר. האמן תמיר להב-רדלמסר עיצב את הסדרה.
ספריה

בדיוק כך, במטבח (ספריית פועלים, 1996)
זה זה (כרמל, 2000)
משולשים (אבן חושן, 2001)
צל הציפור (כרמל, 2002)
על שפת נהר כבר (כרמל, 2006)
כאן בתוך כאן (הוצאת עולם חדש, 2016)
הערות שוליים

↑  ליאת קפלן בדפי סגל החוג לספרות עברית של האוניברסיטה
↑  משרד התרבות והספורט העניק את פרס שר התרבות בתחום היצירה הספרותית העברית לעריכה
↑  זה מכבר - אתר סדרת "כבר"
| --- | --- |
בקרת זהויות :  NLI: 987007308779605171  BnF: cb15011248v (data)  GND: 1159210802  ISNI: 0000 0001 0783 7661  LCCN: n97046012  NKC: xx0196939  VIAF: 74129931   WorldCat (עם VIAF): 74129931
ויליאם כץ

| --- | --- |

 לידה:  24 במאי 1921 פילדלפיה, ארצות הברית
 פטירה:  24 בספטמבר 1994 (בגיל 73) הרצליה, ישראל
 תאריך עלייה:  1948
 מדינה:  ישראל, ארצות הברית 
 השתייכות:   צבא הגנה לישראל
 דרגה:   קפטן
 תפקידים בשירות
 טייס קרב  מפקד טייסת 69  ראש ענף מבצעים בחיל אוויר   מפקד בסיס תל נוף
 פעולות ומבצעים
   מלחמת העצמאות
 
רישיון הטיסה האזרחי הראשון של ויליאם כץ
ויליאם "ביל" כץ (24 במאי 1921 פילדלפיה, ארצות הברית - 24 בספטמבר 1994 הרצליה) היה טייס קרבי בחיל האוויר האמריקאי בתקופת מלחמת העולם השנייה. התגייס במסגרת המח"ל לשירות האוויר של ההגנה והשתתף כטייס במלחמת העצמאות. במסגרת שירותו בחיל האוויר פיקד על טייסת 69, על בסיס תל נוף,  ושימש ראש ענף מבצעים. לאחר שחרורו הצטרף לאל על שם עבד כטייס, טייס ראשי וראש אגף מבצעים.
קורות חייו > נעוריו

כץ נולד ב-1921 בפילדלפיה שבפנסילבניה ללואיס וטילי כץ שקיימו בבית מסורת דתית מתונה. בגיל צעיר עברה המשפחה לג'קסונוויל שבפלורידה. כץ למד בעיר בחטיבת הביניים על שם אדמונד קירבי סמית' וסיים ב-1939 את תיכון אנדרו ג'קסון. שיחק כקוורטרבק בנבחרת פוטבול ה-TIGERS.